隆興甲申歲閏月游焦山
作者：韓元吉
朝代：宋

paragraphs: 荒村日晴雪猶積，繫纜焦公山下石。
江翻斷崖石破碎，瘞鶴千年有遺跡。
瘦藤百級躋上方，浮玉南北江中央。
檣竿如林出煙浦，酒船遠與帆低昂。
老鴟盤風舞江面，殺氣淮南望中見。
神龍只合水底眠，爲洗乾坤起雷電。
觀音巖前竹十尋，大士不死知此心。
醉歸更喚殷七七，賸種好花開鶴林。